b'\n_START_ARTICLE_\nKosmopolitt\n_START_PARAGRAPH_\nKosmopolitt (gresk kosmos, \xc2\xabverdensaltet\xc2\xbb og polites, \xc2\xabborger\xc2\xbb), ogs\xc3\xa5 omtalt som verdensborger (en direkte oversettelse av det greske begrepet), er en person som betrakter hele verden som sitt fedreland eller hjemsted._NEWLINE_Begrepet kosmopolitt eller verdensborger har en rekke ulike meninger, og brukes ofte som betegnelse p\xc3\xa5 en person som tar avstand fra tradisjonelle geopolitiske skillelinjer knyttet til bestemte stater. Et tidlig eksempel p\xc3\xa5 denne holdningen finner man hos Sokrates, som sa: \xc2\xabJeg er ikke athener, eller greker, men borger av verden\xc2\xbb. Den engelskf\xc3\xb8dte filosofen Thomas Paine uttalte at \xc2\xabMitt hjemland er verden, alle mennesker er mine br\xc3\xb8dre og min religion er \xc3\xa5 gj\xc3\xb8re godt\xc2\xbb. Den amerikanske skuespilleren Garry Davis har v\xc3\xa6rt en kjent aktivist for ideen om verdensborger etter han i 1948 opps\xc3\xb8kte den amerikanske ambassaden i Paris og frasa seg sitt amerikanske statsborgerskap. Han grunnla siden organisasjonen som st\xc3\xa5r bak verdenspass og har blant annet skrevet boken My Country Is the World (\xc2\xabMitt land er verden\xc2\xbb). I religionen bahai st\xc3\xa5r ideen om verdensborgere sentralt.\n_START_SECTION_\nBiologi\n_START_PARAGRAPH_\nInnen biologi brukes betegnelsen kosmopolitt til \xc3\xa5 beskrive en art eller gruppe som finnes over hele kloden (bortsett fra Antarktis som har meget f\xc3\xa5 innf\xc3\xb8dte arter).'